text: Turist sigtet efter brand: Smed grillaske i skraldespand
  29 maj 2015 kl. 05.14
  En turist fik besøg af både brandvæsen og politi, da han smed aske ud i det sommerhus, han holdt ferie i. Det medførte en brand i skraldespanden.
  - Der gik ild i både skraldespanden og det udenom liggende areal, fortæller vagtchefen ved Syd- og Sønderjyllands Politi til TV SYD fredag morgen.
  Turisten smed grillaske direkte i skraldespanden ved det sommerhus, han havde lejet, ved Blåvand. Det er ulovligt, og nu venter der turisten en bøde, fortæller vagtchefen.
  - Sådan nogle hændelser har vi næsten hvert år, hvor turister smider grillaske direkte i skraldespanden, slutter vagtchefen.
  